ສະພາແຫ່ງຊາດລາວ ປະສົບຜົນສໍາເລັດ ພຽງ 14% ຂອງການພັດທະນາກົດໝາຍ
ຮອງ​ປະທານ​ສະພາ​ແຫ່ງຊາດ​ລາວ​ ຍອມ​ຮັບ​ວ່າ​ການ​ພັດທະນາ​ດ້ານ​ກົດໝາຍ​ຂອງ ​ສະ​ພາ​ແຫ່ງ​ຊາດ​ຊຸ​ດທີ່ 7 ສາມາດ​ບັນລຸ​ໄດ້​ພຽງ 14% ​​ຂອງເປົ້າ​ໝາຍ​​​.
ຮອງປະທານສະພາແຫ່ງຊາດລາວຍອມຮັບວ່າ ການພັດທະນາດ້ານກົດໝາຍຂອງສະພາ ແຫ່ງ ຊາດຊຸດທີ 7 ສາມາດບັນລຸໄດ້ພຽງ 14% ເທົ່ານັ້ນ ຂອງເປົ້າໝາຍແຜນການ ທີ່ວາງໄວ້ຈົນເຖິງປີ 2015 ທ່ານໄຊສົມພອນ ພົມວິຫານ ຮອງປະທານສະພາແຫ່ງຊາດລາວໄດ້ຖະແຫຼງລາຍງານ ຜົນການປະຕິບັດຈັດຕັ້ງວຽກງານໃນດ້ານນິຕິບັນຍັດ ຕໍ່ກອງປະຊຸມສະໄໝສາມັນຄັ້ງ ທີ່ 3 ຂອງສະພາແຫ່ງຊາດຊຸດທີ່ 7 ທີ່ກໍາລັງດໍາເນີນກອງປະຊຸມຢູ່ໃນເວລານີ້ວ່າ ໃນ ຮອບ 1 ປີ ທີ່ຜ່ານມາ ສະພາແຫ່ງຊາດລາວໄດ້ຮັບຮອງເອົາກົດໝາຍຈໍານວນທັງໝົດ 13 ສະບັບດ້ວຍກັນ ຫຼືຄິດເປັນ 76 47% ຂອງແຜນການປີ 2011-2012 ແຕ່ຢ່າງໃດກໍຕາມ ຖ້າຫາກ ພິຈາລະນາເຖິງແຜນການ ລວມຈົນເຖິງປີ 2015 ນັ້ນ ທ່ານໄຊສົມພອນ ກໍຍອມຮັບ ວ່າ ການພັດທະນາໃນດ້ານ ນິຕິບັນຍັດຂອງສະພາແຫ່ງ ຊາດລາວໃນໄລຍະ 1 ປີຜ່ານ ມາ ສາມາດປະຕິບັດໄດ້ພຽງ ແຕ່ 14 44% ຂອງເປົ້າໝາຍ ເທົ່ານັ້ນ ແລະທີ່ສໍາຄັນກໍຄືໃນ ຈໍານວນກົດໝາຍທັງ 13 ສະ ບັບດັ່ງກ່າວນີ້ ກໍຍັງ ເປັນກົດ ໝາຍໃໝ່ພຽງແຕ່ 3 ສະບັບເທົ່ານັ້ນ ສ່ວນອີກ 10 ສະບັບ ກໍຄືກົດໝາຍເກົ່າທີ່ຕ້ອງມີການ ດັດແກ້ໃໝ່ເພື່ອໃຫ້ສອດຄ່ອງກັບສະພາບການ ທີ່ປ່ຽນແປງໄປຢ່າງໄວວາ ຊຶ່ງດ້ວຍສະພາບການທີ່ສະພາແຫ່ງຊາດລາວຕ້ອງດັດແກ້ກົດໝາຍເກົ່າຫຼາຍກວ່າການສ້າງ ກົດໝາຍໃໝ່ດັ່ງກ່າວນີ້ ກໍເຮັດໃຫ້ທ່ານ ທອງສິງ ທໍາມະວົງ ນາຍົກລັດຖະມົນຕີທີ່ເຄີຍເປັນ ປະທານສະພາແຫ່ງຊາດລາວດ້ວຍນັ້ນ ກໍໄດ້ໃຫ້ການຍອມຮັບວ່າ ການພັດທະນາໃນດ້ານ ນິຕິບັນຍັດຂອງສະພາແຫ່ງຊາດລາວຍັງດໍາເນີນໄປຢ່າງຊັກຊ້າ ເພາະການທີ່ຕ້ອງໃຊ້ເວລາ ສ່ວນໃຫຍ່ກັບໄປດັດແກ້ກົດໝາຍເກົ່ານັ້ນ ໄດ້ສົ່ງຜົນເຮັດໃຫ້ສາມາດສ້າງກົດໝາຍໃໝ່ໄດ້ ໜ້ອຍລົງ ແລະຍັງເປັນການສະທ້ອນເຖິງຄຸນນະພາບທີ່ຕໍ່າຂອງກົດໝາຍໃນລາວອີກດ້ວຍ ດັ່ງທີ່ທ່ານທອງສິງ ໄດ້ຖະແຫຼງເນັ້ນຍໍ້າໃນຕອນນຶ່ງວ່າ: ສະພາແຫ່ງຊາດລາວຊຸດທີ່ 7 ໄດ້ວາງເປົ້າໝາຍທີ່ຈະສ້າງກົດໝາຍໃໝ່ໃຫ້ໄດ້ ບໍ່ໜ້ອຍ ກວ່າ 30 ສະບັບ ໃນຕະຫຼອດວາລະ 5 ປີຂອງການຢູ່ໃນຕໍາແໜ່ງ ແລະໃນຂະນະດຽວ ກັນ ກໍຈະດັດແກ້ກົດໝາຍເກົ່າໃຫ້ສອດຄ່ອງກັບສະພາບການໃຫ້ໄດ້ອີກບໍ່ໜ້ອຍກວ່າ 60 ສະບັບ ໂດຍຖ້າຫາກການດໍາເນີນງານເປັນໄປຕາມແຜນການທີ່ ວາງໄວ້ດັ່ງກ່າວກໍ ຈະເຮັດໃຫ້ລາວມີກົດໝາຍບັງຄັບໃຊ້ ຫຼາຍກວ່າ 120 ສະບັບ ພາຍໃນປີ 2015 ສໍາລັບໃນໄລຍະກອງປະຊຸມສະໄໝສາມັນຄັ້ງທີ່ 3 ນີ້ ສະພາແຫ່ງຊາດລາວກໍມີ ວາລະ ໃນການພິດຈາລະນາກົດໝາຍຈໍານວນ 7 ສະບັບດ້ວຍກັນ ຊຶ່ງໃນນີ້ເປັນການດັດແກ້ ກົດໝາຍເກົ່າ 5 ສະບັບ ຄືກົດໝາຍວ່າດ້ວຍການດໍາເນີນການຄະດີອາຍາ ກົດໝາຍວ່າ ດ້ວຍການດໍາເນີນຄະດີແພ່ງ ກົດໝາຍວ່າດ້ວຍກິລາ ແລະກາຍະກໍາ ກົດໝາຍວ່າດ້ວຍ ຊັບສິນຂອງລັດ ແລະກົດໝາຍວ່າດ້ວຍການກວດສອບແຫ່ງລັດ ສ່ວນກົດໝາຍທີ່ສ້າງ ໃໝ່ 2 ສະບັບ ກໍຄືກົດໝາຍວ່າດ້ວຍນິຕິກໍາ ກັບກົດໝາຍວ່າດ້ວຍການສົ່ງຜູ້ຮ້າຍຂ້າມ ແດນຕາມລໍາດັບ ນອກຈາກນີ້ ສະພາແຫ່ງຊາດລາວກໍຍັງໄດ້ລາຍງານອີກດ້ວຍວ່າ ໃນຮອບ 1 ປີຜ່ານມາ ໄດ້ຮັບການຮ້ອງຮຽນເພື່ອຂໍຄວາມເປັນທໍາຈາກປະຊາຊົນລາວທັງໝົດ 1,389 ກໍລະນີ ໂດຍສ່ວນໃຫຍ່ເປັນການຮ້ອງຮຽນກ່ຽວກັບຂໍ້ຂັດແຍ້ງໃນທີ່ດິນ ແລະມູນມໍລະດົກ ຊຶ່ງ ໃນນີ້ ສະພາແຫ່ງຊາດລາວກໍໄດ້ແກ້ໄຂໄປແລ້ວ 903 ກໍລະນີ ຈຶ່ງຍັງເຫຼືອ 486 ກໍລະນີ ທີ່ຍັງບໍ່ໄດ້ຮັບການແກ້ໄຂຈົນເຖິງປັດຈຸບັນນີ້ ໂດຍລວມເຖິງກໍລະນີປະຊາຊົນ 200 ກວ່າ ຄອບຄົວ ທີ່ຖືກກະທົບຈາກໂຄງການເມືອງໃໝ່ ຢູ່ບຶງທາດຫຼວງຂອງກຸ່ມທຶນຈີນອີກດ້ວຍ